作者:無名氏
標題:沁園春
內容:快閣春邊，倚闌干外，東西晚晴。有銀潢公子，摩挲石刻，金華仙伯，主掌鷗盟。陶柳清新，潘花紅嫩，早有豐年笑語聲。還知道，是街頭父老，競說昇平。怪來昨夜長庚。與一道澄江月共明。但壽煙起處，千山天遠，壽杯滿後，千尺泉清。興慶宮中，長生殿裡，早踏金鰲背上行。明年好，望紫雲樓上，一點臺星。